Worcester-man met duur onwettige stene betrap‘n Worcester-man het dié diamante glo by ‘n taxi-bestuurder gekoop. Die Wes-Kaapse polisie se teenbende-eenheid was Vrydag op Worcester besig om bendegeweld te ondersoek, toe hulle inligting ontvang oor ŉ plaaslike man wat glo op pad was om diamante by ŉ taxibestuurder te koop. “Toe die polisie die man in dié prentjiemooi Bolandse dorp opspoor, het hulle hom agtervolg. Later het hulle hom voorgekeer en deursoek, waarna hulle diamante met ŉ geraamde straatwaarde van R1,2 miljoen in sy besit gevind het,” het ao. Joseph Swartbooi, polisiewoordvoerder in die Wes-Kaap, gesê. Die diamante is na bewering onwettig bekom. Die 39-jarige verdagte is in hegtenis geneem en is tans in aanhouding tot sy verskyning in die landdroshof op Worcester, waar hy van die besit van onwettige diamante aangekla sal word.